**ΠΡΟΓΡΑΜΜΑ ΜΕΤΑΠΤΥΧΙΑΚΩΝ ΣΠΟΥΔΩΝ**

**ΠΡΟΣΚΛΗΣΗ ΕΚΔΗΛΩΣΗΣ ΕΝΔΙΑΦΕΡΟΝΤΟΣ**

**Αρ. 948/15-12-2022**

Τα Τμήματα “**Πληροφορικής με Εφαρμογές στη Βιοϊατρική**” και “**Πληροφορικής & Τηλεπικοινωνιών**” της Σχολής Θετικών Επιστημών του Πανεπιστημίου Θεσσαλίας (ΠΘ) ανακοινώνουν την έναρξη της διαδικασίας υποβολής αιτήσεων για την εισαγωγή μεταπτυχιακών φοιτητών/φοιτητριών στο **Εαρινό εξάμηνο** του ακαδημαϊκού έτους **2022-2023** στο Διατμηματικό Πρόγραμμα Μεταπτυχιακών Σπουδών (Δ.Π.Μ.Σ.) με τίτλο:

**«Πληροφορική και Υπολογιστική Βιοϊατρική»**

με στόχο την προαγωγή της επιστημονικής έρευνας και την εξειδίκευση πτυχιούχων/διπλωματούχων επιστημόνων στους τομείς:

* της Υπολογιστικής Ιατρικής και Βιολογίας (κατεύθυνση: «Υπολογιστική Ιατρική και Βιολογία»),
* της Ασφάλειας Υπολογιστικών και Τηλεπικοινωνιακών Συστημάτων, της Διαχείρισης Μεγάλου Όγκου Δεδομένων, και της Προσομοίωσης (κατεύθυνση: «Πληροφορική με εφαρμογές στην Ασφάλεια, στη Διαχείριση Μεγάλου Όγκου Δεδομένων και στην Προσομοίωση») και
* της Πληροφορικής και των Τεχνολογιών Πληροφορίας και Επικοινωνιών (Τ.Π.Ε.) στην Εκπαίδευση (κατεύθυνση: «Πληροφορική και Τεχνολογίες Πληροφορίας και Επικοινωνιών (Τ.Π.Ε.) στην Εκπαίδευση»).

**Δικαίωμα εγγραφής**

Στο Δ.Π.Μ.Σ. γίνονται δεκτοί, ανάλογα με την κατεύθυνση, απόφοιτοι των Πανεπιστημιακών Τμημάτων ως ακολούθως:

Κατεύθυνση α: Πτυχιούχοι Τμημάτων Πληροφορικής με Εφαρμογές στη Βιοϊατρική, Πληροφορικής, Επιστήμης των Υπολογιστών, Φυσικής, Μαθηματικών, Πολυτεχνείων και Πολυτεχνικών Σχολών, Βιολογίας, Ιατρικής και συναφών ειδικοτήτων των πανεπιστημίων της ημεδαπής ή αντίστοιχων τμημάτων ομοταγών αναγνωρισμένων ιδρυμάτων της αλλοδαπής, καθώς και πτυχιούχοι ΤΕΙ συναφούς γνωστικού αντικειμένου.

Κατεύθυνση β: Πτυχιούχοι Τμημάτων Πληροφορικής, Πληροφορικής με Εφαρμογές στη Βιοϊατρική, Επιστήμης των Υπολογιστών, Φυσικής, Μαθηματικών, Πολυτεχνείων και Πολυτεχνικών Σχολών και συναφών ειδικοτήτων των πανεπιστημίων της ημεδαπής ή αντίστοιχων τμημάτων ομοταγών αναγνωρισμένων ιδρυμάτων της αλλοδαπής, καθώς και πτυχιούχοι ΤΕΙ συναφούς γνωστικού αντικειμένου.

Κατεύθυνση γ: Πτυχιούχοι Τμημάτων Πληροφορικής, Πληροφορικής με Εφαρμογές στη Βιοϊατρική, Επιστήμης των Υπολογιστών, Φυσικής, Μαθηματικών, Πολυτεχνείων και Πολυτεχνικών Σχολών, Βιολογίας, Παιδαγωγικών Τμημάτων Φιλολογικών Τμημάτων και Φιλοσοφικών Σχολών, και συναφών ειδικοτήτων των πανεπιστημίων της ημεδαπής ή αντίστοιχων τμημάτων ομοταγών αναγνωρισμένων ιδρυμάτων της αλλοδαπής, καθώς και πτυχιούχοι ΤΕΙ συναφούς γνωστικού αντικειμένου.

Ο αριθμός εισακτέων κατ’ ανώτατο όριο ορίζεται σε **τριάντα (30) ανά κατεύθυνση**.

Η επιλογή των μεταπτυχιακών φοιτητών θα γίνει με συνεκτίμηση κυρίως των ακόλουθων κριτηρίων:

* Τον γενικό βαθμό διπλώματος/πτυχίου του υποψηφίου.
* Τη βαθμολογία στα προπτυχιακά μαθήματα που είναι συναφή με το γνωστικό αντικείμενο του Δ.Π.Μ.Σ.
* Την επίδοση σε διπλωματική ή πτυχιακή εργασία, όπου αυτή προβλέπεται στο προπτυχιακό επίπεδο.
* Την ύπαρξη άλλων μεταπτυχιακών τίτλων, συναφών με το Δ.Π.Μ.Σ.
* Την ερευνητική δραστηριότητα (εκτός της πτυχιακής/διπλωματικής εργασίας) του υποψηφίου, η οποία αποδεικνύεται με δημοσιεύσεις.
* Την επιστημονική δραστηριότητα του υποψηφίου κατάλληλου επιπέδου, σχετική με την επιστημονική περιοχή του Δ.Π.Μ.Σ.
* Τις συστατικές επιστολές
* Την εν γένει ικανότητα του υποψηφίου να παρακολουθήσει το Δ.Π.Μ.Σ. καθώς και τη δυνατότητα του για ανεξάρτητη εργασία σε προχωρημένα θέματα έρευνας και ανάπτυξης.
* Την προσωπική συνέντευξη από την Επιτροπή Επιλογής Μεταπτυχιακών Φοιτητών του Δ.Π.Μ.Σ.
* Άλλα στοιχεία και ειδικά προσόντα που επισυνάπτονται με την αίτηση υποψηφιότητας (υποτροφίες, βραβεία, συμμετοχή σε ερευνητικά προγράμματα, κλπ.)

Περισσότερες λεπτομέρειες υπάρχουν στο άρθρο 3 του Κανονισμού Μεταπτυχιακών Σπουδών, τον οποίο μπορείτε να βρείτε στην ιστοσελίδα: <http://icb.sci.uth.gr/?q=kanonismos-leitourgias>

**Φοίτηση**

Το Δ.Π.Μ.Σ. οδηγεί στην απόκτηση Διπλώματος Μεταπτυχιακών Σπουδών (Δ.Μ.Σ.) και η διάρκειά του ορίζεται σε **τρία** (3) ακαδημαϊκά εξάμηνα από την ημερομηνία της εγγραφής.

Το Δ.Π.Μ.Σ. περιλαμβάνει μαθήματα επιλογής κατά τη διάρκεια των δύο (2) πρώτων εξαμήνων και εκπόνηση μεταπτυχιακής Διπλωματικής Εργασίας κατά τη διάρκεια του τρίτου εξαμήνου. Το Δ.Μ.Σ. απονέμεται μετά τη συμπλήρωση τουλάχιστον 90 πιστωτικών μονάδων (ECTS), που κατανέμονται ως εξής:

1.   τριάντα (30) πιστωτικές μονάδες σε κάθε ένα από τα πρώτα δύο εξάμηνα. Οι πιστωτικές μονάδες συγκεντρώνονται με την επιτυχημένη παρακολούθηση και εξέταση σε σειρά μεταπτυχιακών μαθημάτων και

2.  τριάντα (30) πιστωτικές μονάδες με την επιτυχή εκπόνηση και παρουσίαση της μεταπτυχιακής Διπλωματικής Εργασίας.

Τα μαθήματα των τριών κατευθύνσεων είναι ανεξάρτητα και προσφέρονται από τα Τμήματα της Σχολής Θετικών Επιστημών του Πανεπιστημίου Θεσσαλίας.

Για την παρακολούθηση και απόκτηση του Δ.Μ.Σ. οι μεταπτυχιακοί φοιτητές υποχρεούνται να καταβάλλουν δίδακτρα, ύψους **δύο χιλιάδων τετρακοσίων** (**2.400) ευρώ**, με εξαίρεση τους φοιτητές που εμπίπτουν στις προβλέψεις του άρθρου 35 (παρ. 1,2,3) του Ν.4485/2017. Η καταβολή των διδάκτρων γίνεται τμηματικά, κατά την εγγραφή των φοιτητών στα (3) τρία εξάμηνα.

**Υποβολή αιτήσεων – Δικαιολογητικά**

**Βήμα 1ο**

Οι ενδιαφερόμενοι θα πρέπει να επισκεφτούν τoν κάτωθι σύνδεσμο προκειμένου να συμπληρώσουν τα στοιχεία τους:

<https://forms.office.com/e/xeNm7kamkk>

Η **σωστή συμπλήρωση των απαιτούμενων στοιχείων είναι υποχρέωση των υποψηφίων.**

**Βήμα 2ο**

Αφού συμπληρώσουν τα στοιχεία τους, **στην επόμενη σελίδα που θα τους οδηγήσει ο σύνδεσμος** θα πρέπει να καταθέσουν **ηλεκτρονικά** τα κάτωθι δικαιολογητικά:

1. Αίτηση, όπου αναφέρεται η σειρά προτίμησης αναφορικά με την κατεύθυνση (το έντυπο βρίσκεται την ιστοσελίδα του Δ.Π.Μ.Σ. **http://icb.sci.uth.gr – Φοιτητές – Έγγραφα – Αίτηση Υποψηφιότητας για το ΔΠΜΣ.**
2. Αναλυτικό βιογραφικό σημείωμα.
3. Επίσημο αντίγραφο Πτυχίου ή Διπλώματος ή βεβαίωση ότι ο υποψήφιος εκπλήρωσε τις εκπαιδευτικές του υποχρεώσεις. Στις περιπτώσεις πτυχιούχων πανεπιστημίων της αλλοδαπής συνυποβάλλεται πιστοποιητικό αναγνώρισης από τον Δ.Ο.Α.Τ.Α.Π.
4. Επικυρωμένο Πιστοποιητικό Αναλυτικής Βαθμολογίας (με ακριβή μέσο όρο).
5. Επιστημονικές δημοσιεύσεις, διακρίσεις, αποδεικτικά ερευνητικής δραστηριότητας (εάν υπάρχουν).
6. Αποδεικτικά επαγγελματικής εμπειρίας.
7. Επιπρόσθετα προσόντα (συστατικές επιστολές, ειδικά σεμινάρια, μελέτες, μεταπτυχιακοί τίτλοι, πτυχία συμπληρωματικής εκπαίδευσης κλπ.).
8. Φωτοαντίγραφο της αστυνομικής ταυτότητας ή άλλο επίσημο έγγραφο ταυτοποίησης στοιχείων.
9. Απαραίτητη προϋπόθεση είναι η γνώση της αγγλικής γλώσσας. H καλή γνώση της τεκμηριώνεται με έναν από τους παρακάτω τρόπους:

* Τίτλο σπουδών από Εκπαιδευτικό Ίδρυμα αγγλόφωνης χώρας ή αγγλόφωνου Π.Σ..
* Κρατικό Πιστοποιητικό Γλωσσομάθειας επιπέδου Β2.

Σε περίπτωση που δεν υπάρχουν οι ανωτέρω προϋποθέσεις, οι υποψήφιοι θα αξιολογούνται από την Επιτροπή Επιλογής Μεταπτυχιακών Φοιτητών, ώστε να διαπιστώνεται η ικανότητα κατανόησης και έγγραφης διατύπωσης στην αγγλική γλώσσα.

**Οι υποψήφιοι θα πρέπει να καταθέσουν όλα τα δικαιολογητικά σε ένα αρχείο σε μορφή ZIP.**

**Η σωστή συμπλήρωση και των ανωτέρω δύο (2) βημάτων (συμπλήρωση στοιχείων και κατάθεση δικαιολογητικών) είναι υποχρεωτική προκειμένου να θεωρηθεί έγκυρη η αίτηση υποψηφιότητας.**

**Απαραίτητη είναι η τηλεφωνική επικοινωνία των υποψηφίων με τη Γραμματεία προκειμένου να ενημερωθούν για τον αριθμό πρωτοκόλλου της αίτησης υποψηφιότητάς τους.**

Οι υποψήφιοι θα κληθούν να δώσουν συνέντευξη σε **ημερομηνία που θα ανακοινωθεί**. Υποψήφιος ο οποίος κατά την υποβολή δεν είναι κάτοχος Πτυχίου ή Διπλώματος, είναι υποχρεωμένος να το προσκομίσει κατά την ημερομηνία εγγραφής του (εφόσον επιλεγεί).

Η περίοδος υποβολής των φακέλων υποψηφιότητας είναι από **Δευτέρα 19/12/22** **έως την Δευτέρα 30 Ιανουαρίου 2023.**

Πληροφορίες στα τηλέφωνα **22310 60225 και 60226 ( Ε. Ραφαηλίδου και Ε. Μπουσίου)**